ജില്ലയില് സിപിഎം ലോക്കല് സമ്മേളനങ്ങള്ക്കു തുടക്കം ഒറ്റപ്പാലം : ജില്ലയില് സിപിഎം ലോക്കല് സമ്മേളനങ്ങള് ആരംഭിച്ചു. ലക്കിടി ലോക്കല് സമ്മേളനത്തില് ജില്ലാ നേതൃത്വത്തിനെതിരെ സമ്മേളന പ്രതികള് ആഞ്ഞടിച്ചു. ഒരു മാസക്കാലമാണ് ലോക്കല് സമ്മേളന കാലഘട്ടം. അടുത്തമാസത്തോടുകൂടി ലോക്കല് സമ്മേളനങ്ങള് ജില്ലയില് പൂര്ത്തിയാക്കുന്ന വിധത്തിലാണ് ക്രമീകരണം ഏര്പ്പെടുത്തിയിട്ടുള്ളത്. ലക്കിടി ലോക്കല് സമ്മേളനം സിപിഎം ജില്ലാ കമ്മിറ്റി അംഗവും മുന് എംഎല്എയുമായ എം.ഹംസ ഉദ്ഘാടനം ചെയ്തു. തുടര്ന്ന് നടന്ന ചര്ച്ചയില് ജില്ലാ നേതൃത്വത്തിനെതിരെ രൂക്ഷമായ വിമര്ശനങ്ങളാണ് സമ്മേളന പ്രതിനിധികള് നടത്തിയത്. നേതാക്കന്മാരുടെ കമ്മ്യൂണിസ്റ്റ് വിരുദ്ധ നിലപാടുകളും ജീവിതരീതിയും അഴിമതി ആക്ഷേപങ്ങളും ചര്ച്ചയില് വിഷയങ്ങളായി. ജനപ്രതിനിധികളായ ചിലര്ക്കെതിരെയും രൂക്ഷമായി സമ്മേളന പ്രതികള് പ്രതികരിച്ചു. രണ്ടു ജില്ലാ കമ്മിറ്റി അംഗങ്ങളെ വേദിയിലിരുത്തിയായിരുന്നു സിപിഎം ജില്ലാ നേതൃത്വത്തിനെതിരെ സമ്മേളന പ്രതിനിധികള് ആഞ്ഞടിച്ചത്. മുതിര്ന്ന നേതാക്കന്മാരുടെ വിഭാഗീയ പ്രവര്ത്തനങ്ങളും ചര്ച്ചാവിഷയമായി. കെ.പ്രേംകുമാര് എംഎല്എക്കെതിരെയും സമ്മേളനത്തില് വിമര്ശനം ഉയര്ന്നതായി സൂചനയുണ്ട്. ജില്ലയില് മുന്കാലങ്ങളില് നിന്നും വിഭിന്നമായി കോവിഡ് മാനദണ്ഡങ്ങള് പരിഗണിച്ച് ഒറ്റദിവസംകൊണ്ട് ലോക്കല് സമ്മേളനം അവസാനിപ്പിക്കാനാണ് ക്രമീകരണം ഏര്പ്പെടുത്തിയിട്ടുള്ളത്. റാലിയും പൊതുസമ്മേളനങ്ങളും ഒഴിവാക്കിയിട്ടുണ്ട്. ബ്രാഞ്ച് തലങ്ങളില്നിന്ന് ലോക്കല് സമ്മേളന പ്രതിനിധികളായി ബ്രാഞ്ച് സെക്രട്ടറിയടക്കും മൂന്നുപേരാണ് പങ്കെടുക്കുന്നത്. സിപിഎം ജില്ലാ സെക്രട്ടറി സികെ. രാജേന്ദ്രന് നേതാക്കാരായ പി.ഉണ്ണി, എന്.എന്.കൃഷ്ണദാസ്, പി.മമ്മിക്കുട്ടി, ടി.കെ.നാരായണദാസ് പി.കെ.ശശി, വി.ചെന്താമരാക്ഷന്, വി.കെ.ചന്ദ്രന് തുടങ്ങിയ നേതാക്കാരെല്ലാം വിവിധ ലോക്കല് സമ്മേളനങ്ങളില് പങ്കെടുക്കുന്നുണ്ട്.